b'\n_START_ARTICLE_\nKart\xc4\x85 Amerikoje\n_START_SECTION_\nFilmo k\xc5\xabrimas\n_START_PARAGRAPH_\nFilmo pagrindas yra buvusio gangsterio ir policijos informatoriaus Harry Grey atsiminim\xc5\xb3 knyga \xe2\x80\x9eThe Hoods\xe2\x80\x9c, kuri\xc4\x85 Leone perskait\xc4\x97 dar 7 de\xc5\xa1imtmetyje. Filmuodamas juost\xc4\x85 \xe2\x80\x9eKart\xc4\x85 Laukiniuose Vakaruose\xe2\x80\x9c, jis \xc4\x97m\xc4\x97 ie\xc5\xa1koti galimybi\xc5\xb3 susitikti su knygos autoriumi. Kadangi pastar\xc4\x85jam patiko Leone filmai, jiedu susitiko kelet\xc4\x85 kart\xc5\xb3 ir Leone band\xc4\x97 perprasti buvusio gangsterio po\xc5\xbei\xc5\xabr\xc4\xaf \xc4\xaf to laikotarpio Amerik\xc4\x85._NEWLINE_Juosta buvo filmuojama 1982 m. bir\xc5\xbeel\xc4\xaf \xe2\x80\x93 1983 m. baland\xc4\xaf Niujorke. Tai buvo pirmas Leone filmas po beveik 14 met\xc5\xb3 pertraukos._NEWLINE_Baigus darb\xc4\x85, re\xc5\xbeisierius tur\xc4\x97jo daugiau kaip 8 valandas filmuotos med\xc5\xbeiagos. Sutrumpines j\xc4\x85 iki 6 valand\xc5\xb3, Leone nor\xc4\x97jo film\xc4\x85 i\xc5\xa1leisti 2 dali\xc5\xb3 po 3 valandas trukm\xc4\x97s kiekvien\xc4\x85, ta\xc4\x8diau kino kompanija ir prodiuseriai atsisak\xc4\x97 tokios id\xc4\x97jos, baimndamiesi, kad gali pasikartoti finansin\xc4\x97 Bernardo Bertolucci epo \xe2\x80\x9e1900\xe2\x80\x9c nes\xc4\x97km\xc4\x97. Leone buvo priverstas sutrumpinti film\xc4\x85 iki 269 minu\xc4\x8di\xc5\xb3, ta\xc4\x8diau 1984 m. Kan\xc5\xb3 kino festivaliui ir platinimui Europoje juosta buvo dar kart\xc4\x85 sutrumpinta iki 229 minu\xc4\x8di\xc5\xb3. _NEWLINE_Filmo debiutas \xc4\xafvyko Kanuose ir sulauk\xc4\x97 15 minu\xc4\x8di\xc5\xb3 trukusi\xc5\xb3 ovacij\xc5\xb3._NEWLINE_JAV demonstruota versija buvo vos 139 minu\xc4\x8di\xc5\xb3 trukm\xc4\x97s \xe2\x80\x93 be re\xc5\xbeisieriaus \xc5\xbeinios ji buvo permontuota, perdarant film\xc4\x85 taip, kad veiksmas vykt\xc5\xb3 nuoseklia eiga, o ne atsiminim\xc5\xb3 forma, kaip originale. Filmas per pirm\xc4\x85 savaitgal\xc4\xaf surinko 2,4 milijono doleri\xc5\xb3, viso \xe2\x80\x93 5,3 milijono ir buvo didel\xc4\x97 finansin\xc4\x97 nes\xc4\x97km\xc4\x97. Juosta drasti\xc5\xa1kai skyr\xc4\x97si nuo Europoje rodomos versijos ir sulauk\xc4\x97 \xc4\xafvairi\xc5\xb3 vertinim\xc5\xb3. Kuomet JAV tapo prieinama pilna filmo versija, tiek kritikai, tiek \xc5\xbei\xc5\xabrovai i\xc5\xa1 naujo \xc4\xafvertino filmo vert\xc4\x99 ir kokyb\xc4\x99: pvz., kritikas Gene Siskel filmo original\xc4\x85 pavadino geriausiu 1984 met\xc5\xb3 filmu, o sutrumpint\xc4\x85 versij\xc4\x85 \xe2\x80\x93 blogiausiu met\xc5\xb3 filmu.\n_START_SECTION_\nTurinys\n_START_PARAGRAPH_\nFilme pasakojama Niujorko \xc5\xbeyd\xc5\xb3 kvartalo draug\xc5\xb3 istorija, prasidedanti XX am\xc5\xbeiaus 3 de\xc5\xa1imtmetyje ir pasibaigianti 7 de\xc5\xa1imtme\xc4\x8dio gale. Filmo eiga n\xc4\x97ra chronologin\xc4\x97, dabarties \xc4\xafvykiai kei\xc4\x8diasi su praeities atsiminimais. _NEWLINE_Ketvertas draug\xc5\xb3 suburia gauj\xc4\x85, kuri u\xc5\xbesiima smulkiais nusikaltimais, ta\xc4\x8diau nori paskiekti kur kas daugiau. Pagrindiniai organizatoriai yra Makaronas ir Maksas, abu \xc4\xafsimyl\xc4\x97j\xc4\x99 mergin\xc4\x85 vardu Debor\xc4\x85._NEWLINE_Jie sugalvoja kaip pad\xc4\x97ti kontrabandininkams i\xc5\xa1 up\xc4\x97s i\xc5\xa1kelti nuskandint\xc4\x85 krovin\xc4\xaf, ta\xc4\x8diau po kurio laiko atsiduria skersai kelio gangsteriui Bagsiui. Po keli\xc5\xb3 susid\xc5\xabrim\xc5\xb3 Makaronas nuduria Bags\xc4\xaf peili\xc5\xb3, taip pat ir juos band\xc5\xbeius\xc4\xaf i\xc5\xa1skirti policinink\xc4\x85, d\xc4\x97l ko atsiduria kal\xc4\x97jime._NEWLINE_Praeina 10 met\xc5\xb3, Makaronas i\xc5\xa1eina \xc4\xaf laisv\xc4\x99. \xc5\xa0alyje veikia sausasis \xc4\xafstatymas ir Maksas vadovauja alkoholio kontrabandai. Jie tampa \xc4\xaftakingi, \xc4\xaf juos pagalos kreipiasi politikai, o gauja vis labiau klesti. Sausasis \xc4\xafstatymas at\xc5\xa1aukiamas ir, ie\xc5\xa1kodamas naujos veiklos sferos, Maksas nusprend\xc5\xbeia apipl\xc4\x97\xc5\xa1ti bank\xc4\x85. Bandydamas apsaugoti draugus nuo tokios savi\xc5\xbeudi\xc5\xa1kos id\xc4\x97jos, Makaronas prane\xc5\xa1a apie planuojam\xc4\x85 perve\xc5\xbeti alkoholio kontraband\xc4\x85 policijai ir kit\xc4\x85 dien\xc4\x85 laikra\xc5\xa1tyje perskaito, kad jo draugai \xc5\xbeuvo. Netrukus jo pradeda ie\xc5\xa1koti kiti gangsteriai ir jis s\xc4\x97da \xc4\xaf pirm\xc4\x85 pasitaikius\xc4\xaf autobus\xc4\x85, kad dingt\xc5\xb3 i\xc5\xa1 miesto._NEWLINE_Praeina 35 metai ir Makaronas gr\xc4\xaf\xc5\xbeta \xc4\xaf Niujork\xc4\x85. \xc4\x8cia jis su\xc5\xbeino, kad Maksas ir kad jis yra jonaujausios \xe2\x80\x9eu\xc5\xbeduoties\xe2\x80\x9c u\xc5\xbesakovas...\n_START_SECTION_\nMuzika\n_START_PARAGRAPH_\nMuzik\xc4\x85 filmui suk\xc5\xabr\xc4\x97 Ennio Morricone. Kadangi filmavimo darbai t\xc4\x99s\xc4\x97si ilg\xc4\x85 laik\xc4\x85, kompozitorius savo darb\xc4\x85 baig\xc4\x97 anks\xc4\x8diau negu buvo nufilmuotos kai kurios scenos. Kompozicija \xe2\x80\x9eDeborah Theme\xe2\x80\x9c buvo para\xc5\xa1yta kitam filmui, ta\xc4\x8diau liko nepanaudota ir Leone j\xc4\x85 pritaik\xc4\x97 \xc5\xa1iai juostai. _NEWLINE_1984 m. buvo i\xc5\xa1leistas garso takelio albumas, o 1995 m. pasirod\xc4\x97 pakartotina versija su anks\xc4\x8diau neskelbtais 4 k\xc5\xabriniais. Kai kurios filmo kompozijos yra vieni geriausiai \xc5\xbeinomi kompozitoriaus k\xc5\xabriniai kino filmams.'